คลังจับตาความขัดแย้งในตะวันออกกลางอย่างใกล้ชิด หวั่นกระทบราคาน้ำมัน
"สมชัย สัจจพงษ์" ปลัดกระทรวงการคลัง เผยในระยะสั้นความขัดแย้งในตะวันออกกลางไม่กระทบการค้าและการลงทุนของไทย อย่างไรก็ตามแนะจับตาสถานการณ์อย่างใกล้ชิด เพราะอาจส่งผลกระทบราคาน้ำมัน
6 มิ.ย. 2560

นายสมชัย สัจจพงษ์ ปลัดกระทรวงการคลัง กล่าวถึงสถานการณ์ความขัดแย้งในตะวันออกกลางหลังหลายประเทศในอาหรับได้ประกาศตัดความสัมพันธ์ทางการทูตกับกาตาร์ว่า ในช่วงระยะสั้นคงยังไม่กระทบในเรื่องการค้าและการลงทุนของไทย เนื่องจากไทยและกาตาร์ไม่ได้มีระดับความสัมพันธ์ด้านการค้าและการลงทุนอย่างมีนัยสำคัญ แต่ยอมรับว่าอาจมีผลกระทบในเรื่องของราคาน้ำมันอยู่บ้าง ซึ่งกระทรวงการคลังจะติดตามสถานการณ์อย่างใกล้ชิด
อย่างไรก็ตาม ในส่วนของความผันผวนของเงินทุนเคลื่อนย้ายและอัตราแลกเปลี่ยนไม่ได้มีผลกระทบมากนัก หากสถานการณ์ไม่ได้ขยายวงกว้าง